
A hordalékszállítás dinamikájának vizsgálata OSL vizsgálatok segítségével magashegységi környezetben

A görgetett hordalék folyórendszeren belüli mozgási sebességének, ezáltal a vízfolyás hordalékszállítási dinamikájának, valamit a vízgyűjtő lepusztulási ütemének meghatározása a klasszikus értelemben vett hordalék vizsgálati módszerek segítségével időigényes és körülményes. Ezért a vízgyűjtő szintű folyamatok feltárásához olyan módszerekre van szükség, amelyek segítségével a szemcsék üledékes előtörténete is meghatározható.
A kutatás célja egy új, OSL vizsgálatokon alapuló módszer tesztelése a Nyugati-Tien-san területén található Zaravshan völgy mentén. Ennek segítségével, pedig a folyó hordalékszállítási dinamikájának hosszszelvény mentén megfigyelhető változásainak feltárása. A folyó vízgyűjtője hosszan elnyúló, emellett viszonylag homogén kőzettani felépítéssel rendelkezik. A tájat a magashegységi körülményekből adódóan intenzív lepusztulás jellemzi, ezáltal kiemelkedően jó lehetőséget biztosít a módszer tesztelésére.
A vizsgált minták 20-30 kilométerenként a folyó recens oldalzátonyaiból kerültek begyűjtésre. A vizsgálatokhoz a minták 212-300 μm-es frakcióját használtam fel, amiből nehéz folyadékos eljárással szeparáltam a K-földpát szemcséket. A méréseket egyszemcsés pIRIR (post-infrared infrared stimulated luminescence) segítségével végeztem. Az optikai stimulációt különböző hőmérsékleteken is elvégeztem. A mérések célja a szemcsékben megmaradó, ún. reziduális dózisok meghatározása volt, mely utal a hordalékszemcsék virtuális sebességére.
Eredményeim alapján a vizsgált minták nagyon hasonló lumineszcens tulajdonsággal rendelkeztek, így sikerült az egész völgyre kiterjeszthető dózis lumineszcens válasz összefüggést felállítani. Megfigyeléseim alapján a reziduális dózisok jelentős ingadozást mutatnak a völgy mentén. Az ingadozások hátterében különféle geomorfológiai tényezők állnak.



